ખીચડી ગરીબની બેલી છે. ખીચડી બગડેલા શરીરની દવા છે. ખીચડી નંબર વન સાત્વિક ભોજન છે. ધીમા તાપે લચીલી પાકેલી વ્યંજનો વગરની સાદી ખીચડીના સ્વાદ આગળ ભલભલા ભોજનના સ્વાદનો પનો ટૂંકો પડે છે. કદીક આપા ગીગાની જગ્યાનો ખીચડો કે રુપાલની પલ્લી વખતે મંદિરની ખીચડી કઢી ખાઈ જોજો. આખું વર્ષ સ્વાદ દાઢે વળગેલો રહેશે. અન્ય ભોજનનો એક દુર્ગુણ છે કે તે જો વધુ માત્રામાં આરોગવામાં આવે તો પેટ ખરાબ કરે, રાત્રે ઉંઘવા ન દે. ખીચડી ઓછી ખાવ, માપમાં ખાવ કે વધુ ખાવ, તે વાયડી નથી પડતી. બીમાર માટે તેલ અને મસાલા વગરની સાદી ખીચડી સંપૂર્ણ ભોજન ગણાય છે. જેમણે વધુ પ્રવાસ કરવો પડતો હોય અને શારીરિક શ્રમવાળું કામ ઓછું હોય તેમણે ખીચડી રોજ ખાવાથી તબિયત સારી રહે છે. એટલે જ આપણા વડાપ્રધાન મોદી વાળુંમાં ખીચડી ખાઈને થાક્યા વગર ૧૬-૧૮ કલાક કામ કરી શકે છે.